CELEX: 32012R1181
Language: sk
Date: 2012-12-10 00:00:00
Title: Vykonávacie nariadenie Komisie (EÚ) č. 1181/2012 z  10. decembra 2012 , ktorým sa povoľuje zvýšenie hranice obohacovania vína vyrobeného z hrozna zo zberu v roku 2012 v určitých vinohradníckych regiónoch

11.12.2012   
            
            
               SK
            
            
               Úradný vestník Európskej únie
            
            
               L 337/44
            
         VYKONÁVACIE NARIADENIE KOMISIE (EÚ) č. 1181/2012
   z 10. decembra 2012,
   ktorým sa povoľuje zvýšenie hranice obohacovania vína vyrobeného z hrozna zo zberu v roku 2012 v určitých vinohradníckych regiónoch
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 121 ods. 3,
   keďže:
   
               (1)
            
            
               V bode A.3 prílohy XVa k nariadeniu (ES) č. 1234/2007 sa stanovuje, že členské štáty môžu požiadať o zvýšenie povolených hodnôt zvyšovania obsahu alkoholu (obohacovania) vína až o 0,5 % v rokoch, keď klimatické podmienky boli mimoriadne nepriaznivé.
            
         
               (2)
            
            
               Dánsko, Švédsko a Spojené kráľovstvo požiadali o uvedené zvýšenie povolených hodnôt obohacovania vína vyrobeného z hrozna zo zberu v roku 2012, keďže klimatické podmienky počas obdobia pestovania boli v určitých zemepisných regiónoch mimoriadne nepriaznivé.
            
         
               (3)
            
            
               Z dôvodu výnimočne nepriaznivých poveternostných podmienok počas roku 2012 obmedzenie zvýšenia prirodzeného obsahu alkoholu stanovené v bode A.2 prílohy XVa k nariadeniu (ES) č. 1234/2007 neumožňuje v určitých vinohradníckych regiónoch výrobu vína s primeraným celkovým obsahom alkoholu, po ktorom by za bežných okolností existoval na trhu dopyt.
            
         
               (4)
            
            
               Preto je vhodné povoliť zvyšovanie povolených hodnôt obohacovania vína vyrobeného z hrozna zo zberu v roku 2012 v Dánsku, Švédsku a Spojenom kráľovstve.
            
         
               (5)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od bodu A.2 prílohy XVa k nariadeniu (ES) č. 1234/2007 v zemepisných regiónoch uvedených v prílohe k tomuto nariadeniu zvyšovanie prirodzeného obsahu alkoholu čerstvého hrozna zo zberu v roku 2012, hroznového muštu, kvasiaceho hroznového muštu, ešte kvasiaceho mladého vína a vína vyrobeného z hrozna zo zberu v roku 2012 v objemových percentách nepresahuje 3,5 % obj.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. decembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      PRÍLOHA
      
         Zemepisné regióny, v ktorých sa povoľuje zvyšovanie povolených hodnôt obohacovania podľa článku 1
      
      
                  Členský štát
               
               
                  Zemepisný región
               
            
                  Dánsko
               
               
                  Všetky vinohradnícke regióny
               
            
                  Švédsko
               
               
                  Všetky vinohradnícke regióny
               
            
                  Spojené kráľovstvo
               
               
                  Všetky vinohradnícke regióny